text: Frøs-direktør Kurt Jensen får Årets Æresrummelpot
  08 december 2016 kl. 12.24
  Den sønderjyske hæderspris, Årets Æresrummelpot, gik i år til adm. direktør Kurt Jensen, Frøs Sparekasse, som har
  rekorden som Danmarks længst siddende direktør i et pengeinstitut.
  I 37 år har den sønderjyske Kurt Jensen stået i spidsen for Frøs Sparekasse, der har hovedsæde i Rødding.
  Den 65-årige frontfigur har sidste arbejdsdag 31. marts 2017.
  - Kurt Jensen har været førstemand i et pengeinstitut, som siden 1980 har gennemgået en rivende udvikling. Da han trådte til var sparekassen i store vanskeligheder. Dengang var der 20 medarbejdere og to afdelinger - i Rødding og Gram. I dag tæller Frøs Sparekasse 145 medarbejdere i 11 afdelinger i Syd- og Sønderjylland. Han har givet det sønderjyske pengeinstitut profil, sagde redaktør af æ Rummelpot Gunnar Hattesen, Gråsten, ved overrækkelsen i Rødding.
  Årets Æresrummelpot er blevet uddelt siden 1950. Tidligere modtagere er blandt andre Dronning  Ingrid, skibsreder Mærsk McKinney Møller, tidligere minister Bertel Haarder og direktør Jørgen Mads Clausen.
  
  